RESOLUCIÓN do 22 de febreiro de 2007 pola que se convoca a XVI edición do Premio Álvaro Cunqueiro para Textos Teatrais, a II edición do Premio Manuel María de Literatura Dramática Infantil e a V edición do Premio Barriga Verde de Textos para Teatro de Monicreques.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 02/03/2007

Co fin de incentivar a creación literaria no ámbito do teatro, o Instituto Galego das Artes Escénicas e Musicais (IGAEM) da Consellería de Cultura e Deporte da Xunta de Galicia, dentro do seu obxecto básico de desenvolvemento da política cultural en relación coa produción, promoción e difusión das actividades teatrais (prevista no artigo da Lei 4/1989, do 21 de abril, de creación do IGAEM), convoca a XVI edición do Premio Álvaro Cunqueiro para Textos Teatrais, a II edición do Premio Manuel María de Literatura Dramática Infantil e a V edición do Premio Barriga Verde de Textos para Teatro de Monicreques consonte as seguintes bases:
Primeira.-Premios.
Anúnciase a convocatoria para o ano 2007 da XVI edición do premio Álvaro Cunqueiro para Textos Teatrais, da II edición do Premio Manuel María de literatura dramática infantil e, en colaboración coa Asociación Cultural Barriga Verde, a da V edición do premio Barriga Verde de Textos para Teatro de
Monicreques en dúas modalidades: para rapaces ou para adultos, segundo o público a que vaian dirixidos os textos.
Segunda.-Dotación económica.
As dotacións económicas dos premios son as que seguen:
-Álvaro Cunqueiro: 6.000 A.
-Manuel María: 4.000 A.
-Barriga Verde modalidade para rapaces: 4.000 A.
-Barriga Verde modalidade para adultos: 4.000 A.
Estas cantidades serán imputadas aos orzamentos de gasto para o exercicio de 2007 con cargo á aplicación orzamentaria 12.90.432B.640.1, acreditándose a existencia de crédito axeitado e suficiente, e estarán suxeitas ao tratamento fiscal correspondente en vigor no momento da concesión.
Terceira.-Requisitos.
Poderán optar aos premios textos teatrais inéditos escritos en galego conforme a normativa vixente, non representados nin premiados anteriormente noutros concursos.
As obras serán de tema e extensión libres, tendo en conta o principio de duración normal dun espectáculo completo para cada un dos premios, quedando excluídas, xa que logo, as obras de teatro breve. Quedan excluídos, así mesmo, os textos para teatro de monicreques nos premios Álvaro Cunqueiro e Manuel María.
Quedarán excluídos os orixinais que resultasen ser dos autores premiados nas dúas convocatorias
inmediatamente anteriores. Nesta mesma liña, os autores que resulten galardoados na edición 2007 non poderán volver a presentarse nas dúas convocatorias posteriores.
Durante o proceso de resolución desta convocatoria, os participantes teñen a obriga de comunicarlle ao IGAEM a concesión de calquera premio que obteña a obra presentada no momento en que esta situación se produza, o que dará lugar á súa exclusión do proceso.
Cuarta.-Presentación de orixinais.
Os textos deberán ser presentados por sextuplicado, en exemplares separados, en tamaño DIN A-4, mecanografados a dobre espazo por unha soa cara, paxinados e grampados ou encadernados.
Os orixinais presentaranse baixo un título e/ou lema inscritos na súa portada con indicación do premio ao que optan (no caso do Barriga Verde, especificando, ademais, a modalidade: rapaces ou adultos). Acompañarase un sobre pechado que reflicta no exterior os mesmos datos e no interior o nome e apelidos do autor, nacionalidade, NIF, NIE ou número de pasaporte, se é o caso, enderezo e número de teléfono. Este sobre deberá incluír, así mesmo, unha declaración asinada polo autor da obra de que o texto presentado non foi publicado nin premiado en ningún momento anterior.
Os autores teñen a opción de presentar os seus textos baixo pseudónimo. De escolleren esta opción, os datos que cómpre incluír no sobre correspondente serán como mínimo pseudónimo e NIF, NIE ou número de pasaporte, ademais da pertinente declaración asinada polo autor de que o texto presentado non foi publicado nin premiado anteriormente.
Quinta.-Prazo e lugar de admisión.
O período de admisión dos orixinais remata o 31 de maio de 2007.
Os orixinais deben ser enviados ao seguinte enderezo, con indicación do premio (e no caso do Barriga Verde, modalidade) ao que se presentan:
Instituto Galego das Artes Escénicas e Musicais (IGAEM).
Rúa da Vesada. San Lázaro, s/n, 15703 Santiago de Compostela.
Así mesmo, poderanse presentar nos rexistros das delegacións provinciais da Consellería de Cultura e Deporte, nos servizos ou rexistros correspondentes das comunidades autónomas, ou por calquera dos medios establecidos no artigo 38.4º da Lei 30/1992, do 26 de novembro, das administracións públicas e do procedemento administrativo común, na súa redacción dada pola Lei 4/1999, do 13 de xaneiro, e na súa disposición adicional 18ª.
Quen opte por presentar os textos nun rexistro diferente ao do IGAEM deberá comunicarllo por telegrama, fax ou telefax ao organismo dentro do prazo de presentación establecido. Sen esta comunicación, non serán admitidos os textos de seren recibidos no IGAEM con posterioridade á data de remate do prazo.
Sexta.-Xurado.
O xurado estará formado por un presidente e cinco persoas de recoñecido prestixio no ámbito cultural. O presidente e dous dos vogais serán nomeados pola conselleira de Cultura e Deporte mentres que o Consello Reitor do IGAEM nomeará os outros tres membros. Actuará como secretario, con voz e sen voto, un técnico do IGAEM proposto polo xerente. A composición do xurado farase pública no momento de se producir o seu ditame.
O xurado actuará en pleno, en sesión a ser posible única, e será necesaria a asistencia, como mínimo, de dous terzos dos seus membros. As súas deliberacións serán secretas, e do ditame levantarase a acta correspondente, que será asinada polo presidente e mais o secretario.
Os membros do xurado non poderán presentar textos a esta convocatoria.
O xurado, complementariamente ás calidades literarias e aos contidos dramáticos que posúan os textos, valorará positivamente os factores que incidan na súa viabilidade escénica: número de personaxes, espazo escénico, condicións técnicas, etc.
Os premios poderán ser declarados desertos se o xurado estima que ningunha das obras presentadas posúe a suficiente calidade literaria e/ou escénica.
Sétima.-Comunicación do ditame.
A decisión do xurado producirase antes do 10 de outubro de 2007 e darase a coñecer a través dos medios de comunicación ou ben en acto público de entrega.
Se o texto premiado se presentase baixo pseudónimo, o anuncio público do ditame do xurado serviralle de notificación ao seu autor. De non presentarse o autor á recepción do premio, o IGAEM poderá igualmente facer uso da obra premiada nos termos das presentes bases sen prexuízo do dereito de cobramento do premio, sempre que o seu autor se identifique e se presente para o seu cobramento nun prazo de tres meses desde a comunicación pública do ditame. Transcorrido este prazo, perderá o dereito á percepción económica.
Igualmente, a pedimento do autor, poderá obviarse a autoría do texto na publicidade da concesión do premio, así como na publicación da obra premiada.
Oitava.-Publicación das obras premiadas.
Coa finalidade de difusión cultural que lle compete ao organismo, o IGAEM reservará para si durante un prazo de dous anos desde a comunicación do ditame do xurado os dereitos de edición ou coedición das obras premiadas dentro das súas coleccións.
Novena.-Orixinais non premiados.
Os exemplares das obras non premiadas e as plicas correspondentes serán destruídos a partir da comunicación pública do ditame, sen que caiba ningunha reclamación neste sentido.
Décima.-Aceptación das bases.
A participación nesta convocatoria supón a total aceptación destas bases.
Décimo primeira.-Desenvolvemento das bases.
A xerencia do IGAEM poderá ditar, no ámbito das súas competencias, as resolucións precisas para o desenvolvemento desta convocatoria.
Cláusulas adicionais
Primeira.-Normativa de aplicación.
As bases reguladoras deste concurso axustaranse ás instrucións previstas na presente convocatoria e rexeranse, con carácter supletorio, polo disposto no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro -na súa redacción dada pola Lei 14/2004, do 29 de decembro, de medidas tributarias e de réxime administrativo-; no Decreto 287/2000, do 21 de novembro, polo que se desenvolve o réxime de axudas e subvencións da Comunidade Autónoma de Galicia; na Lei 30/1992, do 26 de novembro, de réxime xurídico das administracións públicas e do procedemento administrativo común e calquera outra disposición normativa que pola súa natureza puidese resultar de aplicación.
Segunda.-Posibilidade de recurso.
A presente resolución é definitiva na vía administrativa, consonte o artigo 4.2º do Decreto 287/2000, do 21 de novembro, e contra ela cabe interpoñer directamente recurso contencioso-administrativo no prazo de dous meses, contados desde o día seguinte á data da súa notificación, de acordo co disposto no artigo 46.1º da Lei 29/1998, do 13 de xullo, reguladora da xurisdición contencioso-administrativa.
Así mesmo, esta resolución poderá ser obxecto de recurso potestativamente en reposición, no prazo dun mes desde a súa publicación no Diario Oficial de Galicia, e ante o mesmo órgano que a ditou, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Terceira.-Entrada en vigor.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de febreiro de 2007.
Miguel Martín Fernández
Xerente do Instituto Galego das Artes Escénicas
e Musicais